La professora Sonia París advoca per una pedagogia dialògica en les aules per a treballar la cultura de pau\nUJI Notícies La professora Sonia París advoca per una pedagogia dialògica en les aules per a treballar la cultura de pau\nLa professora Sonia París advoca per una pedagogia dialògica en les aules per a treballar la cultura de pau El I Congrés Internacional Drets de Xiquetes i Xiquets i Cultura de Pau reuneix a l’UJI persones procedents de més de 20 països diferents\nLa Universitat Jaume I ha celebrat el I Congrés Internacional Drets de Xiquetes i Xiquets i Cultura de Pau, organitzat per ILEWASI i la Càtedra Unesco de Filosofia per a la Pau, en el qual s’han abordat, al llarg de tres dies, temes innovadors per a contribuir a les cultures de pau com són la imaginació, la creativitat, la vulnerabilitat, l'educació per a la pau o la transformació pacífica de conflictes.\nLa inauguració ha sigut a càrrec de la vicerectora d’Estudiantat i Compromís Social, Inmaculada Rodríguez; la directora del congrés, Sofia Herrero, i la directora d’ILEWASI, Begoña Ramos. La vicerectora ha destacat que l’UJI té el compromís de formar en l'educació per a la pau però «no sols ha de ser part d’una educació formal, sinó també informal, a través de les famílies o associacions perquè és responsabilitat de tota la societat». A més, ha destacat el caràcter internacional i l’impacte social del congrés atès que els assistents provenen més de 20 països diferents com ara Eslovàquia, Jordània, Ucraïna, els Estats Units, la Xina, Àustria, Veneçuela, Guatemala o Mèxic, entre altres nacionalitats.\nA continuació, Sonia París, directora de la Càtedra Unesco de Filosofia per a la Pau ha abordat el tema de la creativitat relacionada amb la cultura de pau i els xiquets i xiquetes destacant la importància de la metodologia en l’educació per a fomentar la creativitat. Així, ha assenyalat que s’hauria de passar d’un model on s’estableix una jerarquia molt diferenciada entre professorat i estudiantat i en el qual l’alumnat es limita a repetir el contingut sense qüestionar-lo a un model més dialògic i participatiu. «La pedagogia dialògica ens permet introduir noves metodologies, donar valor i considerar la veu de l’estudiantat, així com introduir nous continguts relacionats amb la pau», ha apuntat París.\nFinalment, ha assenyalat que la pràctica de la creativitat en l’àmbit de la pau requereix treballar en aspectes com l’empatia, la comunicació o el reconeixement mutu.


Dessuadora d’entrenament per a nens amb el pegat de l’escut del FC Barcelona i el logo de Nike brodat al pit. Màniga llarga amb un gravat geomètric i decorada amb una franja diagonal a contrast. Coll rodó amb cremallera. Detall de trau invisible al polze. Tecnologia Dri-FIT de Nike. Color: negre.


El bloc d'Iñaki Escudero: Immigració, integració, racisme, PXC i mitjans de comunicació\nImmigració, integració, racisme, PXC i mitjans de comunicació\nHe volgut recollir al meu bloc un extracte d'aquest bon post del periodista osonenc Josep Comajoan. Aporta reflexions al voltant del tema de la immigració molt útils però, sobre tot, aporta idees més que interessants per a una reflexió política i ciutadana col·lectiva sobre la repercussió del fet migratori en la nostra societat i sobre la irrupció de l'extrema-dreta racista als nostres municipis. Crec que enfrontar aquesta qüestió, de cara i amb claredat, és i serà fonamental si volem una convivència ciutadana pacífica i normalitzada als nostres municipis.\nUs remeto al contingut sencer del post al bloc d'en Josep. Al igual que he fet jo, podeu deixar allà els vostres comentaris/aportacions.\n"...El 25 d’abril de 1997 titulàvem a portada: “Una estudiant magribina de Vic guanya el concurs literari Antoni Pous”. L’1 de febrer de 2008, obríem portada amb el següent titular: “La vigatana Najat el Hachmi guanya el premi Ramon Llull de novel·la”. El subtítol destacava que és el premi més ben dotat de les lletres catalanes. Cap referència al seu orígen immigrant..." "...Doncs bé, el 2008 també vam saber que aquella portada d’onze anys abans havia disgustat profundament a la Najat. Ella, un estudiant brillant de l’institut Jaume Callís de Vic, on hi cursava el COU i era a punt de fer el salt a la universitat, encara era notícia perquè, deu any després d’arribar a Vic, era “una estudiant magribina de Vic”. Immigrants, fins quan? Una bona pregunta, però també, notícies positives de la immigració, quan i en quines circumstàncies? Fent discriminació positiva en aquests casos no podem acabar perpetuant la ‘marginació’, la diferència?..."\n"...Què cal fer amb PxC? Nosaltres, que ja fa deu anys que ‘batallem’ amb el tema, hem anat a diferents ritmes. S’han anat imposant diferents teories, totes amb els seus matisos corresponents. El curiós del cas és que, a mesura que va entrant en diferents ajuntaments, pràcticament a tot arreu es produeix el mateix estat de xoc, en la ciutat, en el consistori i, també, en els mitjans de comunicació locals. A Vic, en concret, diria que som a punt d’entrar en una quarta fase, la ‘normalització’ acrítica. El fet que Anglada i el seu partit ja participin en molts més debats públics més enllà del de la immigració, junt amb l’‘esgotament’ dels tres posicionaments previs, fa que, a poc a poc, si no hi un plus de responsabilitat i cura, acabem integrant Anglada i la PxC en l’escenari polític català. La ‘còpia’ que se n’ha fet dels seus postulats des d’altres partits, en la majoria de casos amb un èxit més que relatiu, com ho va demostrar a Vic la polèmica de l’empadronament d’immigrants, també ho facilita. El que s’hagi passat de l’anomenat ‘bonisme’ al que jo en dic ‘malisme’, també..."\nPublicat per iescudero a 14:06\nEtiquetes 9nou, Anglada, immigració, Osona, PXC, racisme, Vic


Inici > Conselleria de Salut > Comencen les obres d'ampliaci� del Centre de Salut d'es Rafal Nou-es Viver: 8 noves consultes i augmenta en 482 m2, amb una inversi� de quasi 1 mili� d'euros\nDarrera actualitzaci�:\t22/09/2010\nLes obres d’ampliació del CS es Rafal Nou-es Viver construiran un nou edifici annex a l’actual per dotar-lo de més espai respecte de l'original. Les noves instal•lacions ampliaran en 8 el nombre de consultes, crearan una sala de cirurgia menor, dos nous despatxos, una nova sala d’espera i banys.\nL'ampliació, que està previst que duri 10 mesos (s’iniciaran el mes de setembre i finalitzaran el mes de juliol de 2011), consistirà en la construcció d’un nou edifici adossat al centre ja existent i estarà comunicat mitjançant un passadís a la planta baixa. El nou edifici tendrà dues plantes i una mitja planta baixa coberta per les instal•lacions.\nCom a resultat de la modificació, el CS es Rafal Nou-es Viver comptarà amb 482 m2 més de superfície construïda que es sumarà als 1.475 m2 que té actualment. Per àrees, la zona administrativa, situada a la planta d’accés, tendrà dos despatxos de 15 m2 cada un; la zona de consultes comptarà amb 3 noves consultes de medicina de família (75m2), 2 consultes d’infermeria (50 m2), 1 consulta de pediatria (50 m2), 1 consulta d’infermeria pediàtrica (25 m2) i 6 mòduls de sala d’espera (60m2). Així mateix, hi haurà una sala de cirurgia menor que ocuparà 20 m2; a més es destinarà un espai de 34 m2 per a la zona de servei de neteja.\nL’ampliació prevista permetrà crear més espais assistencials i més grans, la qual cosa possibilitarà que els professionals gaudeixin d’espais millor dotats per atendre els pacients, així com una millor distribució dels espais. En aquest sentit, també es milloraran els accessos per a persones amb dificultats de mobilitat.\nAl centre de salut d’es Rafal Nou-es Viver treballen actualment un equip de 37 professionals: 12 metges de família, 4 pediatres, 11 infermers, 1 comare, 2 auxiliars d’infermeria, 1 treballador social, 5 auxiliars administratius i 2 zeladors. La població atesa pel Centre de Salut es Rafal Nou-es Viver és de 18.249 habitants. El meu Portal


Treball per Projectes amb l'alumnat de 1r d'ESO\nAquest curs 2015-16 engeguem el treball per Projectes amb l'alumnat de 1r d'ESO. Flexibilitat, proximitat, autoregulació, grups cooperatius...farcit d'il.lusió, creativitat i molta empenta per tal d'apropar el coneixement a la realitat que ens envolta.\nEstem fem els primers passos d'un camí que esperem sigui exitós.\nEl projecte “Fer ciència per comunicar ciència” presentat per l’institut als premis d’ètica i ciència de la fundació Víctor Grífols i Lucas, ha estat distingit amb el segon premi dotat amb 2500 euros en l’acte celebrat el 22 de desembre al Palau Macaya de Barcelona.\nL’objectiu d’aquests premis és reconèixer i donar suport a projectes educatius que estimulin la reflexió entorn l’ètica en la ciència, en la investigació científica i la tecnologia. El jurat ha tingut en compte la capacitat d'innovar, la transversalitat de l'impacte del projecte en el centre, la vinculació d'aspectes ètics amb el mètode científic i el desenvolupament de les capacitats de l'alumnat.\nEl programa TEI està en marxa!\nEl dia 2 de novembre es van lliurar els nomenaments i els carnets als nous tutors de 3r d'ESO del programa TEI i es va portar a terme la primera trobada conjunta. D'aquesta manera, els nois i noies de 1r van poder mantenir un primer contacte amb els seus tutors d'enguany.\nEl programa TEI (Tutoria entre Iguals) té com objectiu millorar la integració escolar de l'alumnat i desenvolupar i potenciar les relacions entre iguals. Aquest programa parteix de la idea què l'alumnat de 3r d'ESO acompanyi en el procés d'integració a l'institut als nois i noies de 1r d'ESO.\nAquest estiu, Campus Científic\nHa estat un campus molt interessant, es descobreix i s'apren moltes coses noves del món tecnològic i del disseny.\nHem fet varies sortides per la ciutat de Barcelona: visita al super ordinador MARE NOSTRUM, al museu del Disseny i a la Fàbrica del Sol. També vam fer la ruta Smartcity.\nEn l’Ateneu de Fabricació Digital de Ciutat Meridiana hem desenvolupat un projecte en equip de disseny 2D amb el programa rhinoceros, ha sigut molt enriquidor.\nL’últim dia del campus vam visitar la seu de BCN 3D Technologies a Castelldefels i allà vam exposar els nostres projectes. El director del centre va lliurar diplomes i medalles a tothom i un trofeu al millor projecte. Després, com a festa final, vam anar tots a gaudir al Canal Olímpic.\nEn definitiva una bona experiència!!!\nAdjunto unes quantes fotografies.\nJornada escolar per la Pau i la No Violència\nConferència d'en Carles Capdevila Conferència de Nadia Ghulam. Conferència d'Assumpta Montellà\nCine-fòrum Cine-fòrum "Camí a l'escola"\nEntrevista a D. Galup\nPer A. Adanero, A. Aragonès, Z. Ghiglino, G. Lorca, A. Oliva, C. Pita de 1r ESO i J. Inglada de 2n ESO\nEns hem assabentat que la Duna, alumna de 2n d'ESO, conjuntament amb altres companyes han creat un blog sobre llibres: Busques llibre? Ens hem volgut informar de com ho han fet i de la seva experiència fins ara. Impressionant! Quina empenta i constància!\nZafra News: Qui sou les persones que heu creat aquest blog?\nDuna: El va crear la Sara.que va amb mi a la classe. No ens coneixíem perquè veníem de diferents escoles però quan va saber que també m’agradava llegir em va convidar a participar-hi. Després es va afegir l’Ariadna i, posteriorment, la Laia, que és amiga de la Sara, també de la classe.\nZN: Quan el vau crear?\nD: Va ser cap a l’octubre de l’any passat, quan encara no teníem deures i ens pensàvem que anava a ser així tot el curs. La Sara s’avorria i va pensar en fer el blog. Jo em vaig afegir un mes o dos després.\nZN: Com se us va ocórrer la idea de fer un blog sobre llibres?\nD: Perquè a les dues ens agrada molt llegir. A classe al principi no fèiem lectura i amb el blog podíem compartir tots els llibres que ens llegíem per si algú no sabia quin llibre triar.\nSetmana de la Ciència 2015 a l'institut\nCom cada any, celebrem la setmana de la Ciència a l'institut.\nConsulteu el programa d'activitats, tot seguit:\nComiat 4t d'ESO\nLliurament premis cangur de matemàtiques 2015\nEls alumnes de 1r d’ESO de la matèria optativa Expressió escrita i expressió oral, guanyadors del XX Concurs El Gust per la Lectura\nPrimer premi del 6è Concurs Planter de Sondeigs i Experiments 2015\nAna Alcolea visita el instituto Juan Manuel Zafra\nJa hi ha tomàquets a l'hort de l'institut!


El Comercio (Gijón) - Viquipèdia, l'enciclopèdia lliure\nEl Comercio és un diari de premsa de Gijón, Astúries. És el segon més llegit del Principat d'Astúries després de La Nueva España i el segon periòdic més antic de la regió després d'El Oriente de Asturias, encara que aquest últim és d'àmbit local i periodicitat no diària. Va ser fundat el 2 de setembre de 1878 per un grup de naviliers i industrials a partir de l'adquisició de la impremta ‘La Comercial', situada en el carrer Corrido. El diari tenia un tiratge de 600 exemplars, basant-se la seva línia editorial en la defensa dels interessos comercials gijonesos, principalment el port i el ferrocarril. Durant la guerra civil va ser confiscat, utilitzant-se les seves instal·lacions per a imprimir el diari socialista Avance.[cal citació]\nDesprés de la guerra, va tenir una sèrie de dificultats per a la seva engegada, a causa de les limitacions a les importacions de postguerra, les limitacions de paper i l'oposició de la premsa oficial del Movimiento. No obstant això, va poder superar aquestes dificultats, convertint-se al llarg dels anys 1950 en un dels periòdics més importants d'Astúries i arribant a una difusió regional. Des de 1995 forma part del Grup Correo (actualment Grup Vocento), adquirint en 1996 el diari d'àmbit local La Voz de Avilés, la capçalera de la qual manté per a l'edició d'aquesta ciutat. El seu director actual és Íñigo Noriega.[cal citació]\nObtingut de «https://ca.wikipedia.org/w/index.php?title=El_Comercio_(Gijón)&oldid=23972447»\nDarrera modificació: 4 jul 2020 a les 17:19\nLa pàgina va ser modificada per darrera vegada el 4 jul 2020 a les 17:19.


Vestíbuls del Palau de Congressos de Palma per als vostres esdeveniments - Meliá\nHome Espais i sales Halls\nEls vestíbuls del Palau de Congressos de Palma són amplis espais independents, tenen els respectius accessos i poden ser utilitzats per a una infinitat d'esdeveniments. Espais amb claror natural i vistes a la mar, d'ús polivalent per acollir diversos tipus de celebracions o esdeveniments, com pauses, còctels, aperitius, exposicions d’estands, acreditacions o zona de pòsters, entre d’altres.\nÉs un vestíbul situat entre els dos auditoris de la planta baixa, al qual es pot accedir des del pati de butaques de cada auditori. Té una altura apta per encabir qualsevol tipus de muntatge, àrees de fotoreclam (photocalls), servei d’àpats, pauses, estands, acreditacions...\nPlanta baixa 345m2\nHall Auditórium Illes Balears\nEl vestíbul de l’auditori Illes Balears és un espai per facilitar l’accés fluït als assistents a esdeveniments que tinguin lloc a aquest auditori. Comprèn 825m2 a la planta baixa, 736m2 a la primera planta, 274m2 a la segona planta i 327m2 a la tercera planta. Totes aquestes plantes estan connectades a través d'escales, ascensors i escales mecàniques. El vestíbul de l’auditori Illes Balears té accés directe des del carrer a la planta baixa i des de l’aparcament del Palau de Congressos.\nLa planta baixa del vestíbul de l’auditori Illes Balears acull la recepció de l'auditori, perfecta per instal·lar-hi l'oficina tècnica dels congressos i repartir-hi les acreditacions i el material. Té dos guarda-robes i espai per a emmagatzematge. Aquest espai es comunica amb el vestíbul de l’auditori Mallorca a través del vestíbul comunicador.\nPlanta baixa 825m2\nPrimera planta 736m2\nSegona planta 274m2\nTercera planta 327m2\nEl vestíbul Mallorca és l'espai que serveix com a àrea de recepció de l’auditori Mallorca, tant a la planta baixa, amb 1.250m2 de superfície, com a la primera planta, amb una superfície de 398m2.\nA la planta baixa, el vestíbul està situat entre la Zona Expo i l’auditori Mallorca, i es comunica amb l’auditori Illes Balears a través del vestíbul comunicador. El vestíbul Mallorca té accés directe des del carrer i consta d'una àmplia recepció, amb capacitat per acollir l'oficina tècnica de congressos, així com per repartir-hi material i acreditacions, i un guarda-roba. Aquest vestíbul està situat devora l’Elyxr Cafè, que pot servir de suport com a sala de premsa o de recepció de conferenciants. Aquest vestíbul, tant a la planta baixa com a la primera, és perfecte per facilitar l'accés als assistents a l’auditori Mallorca i agilitar-ne la sortida, a més de ser un espai perfecte per muntar-hi un servei d’àpats, una àrea expositiva de pòster, àrea d’estands o per fer-hi una pausa.\nPlanta baixa: 1.250m2\nPrimera planta: 398m2\nEl vestíbul Menorca, situat a la tercera planta, entre la sala Menorca i la sala Palma, és un espai on entra molta claror, immens (una superfície de 1.061m2) i amb unes vistes espectaculars a la mar Mediterrània. És un espai lluminós ideal per acollir esdeveniments, i ofereix als assistents unes precioses vistes a la badia de Palma. Aquest vestíbul és perfecte com a espai per muntar-hi un servei d’àpats, ja que està situat devora la sala Palma, que disposa de cuina pròpia, i ampliar, així, la capacitat per acollir grans esdeveniments. La seva perfecta ubicació, entre sales, fa que aquest vestíbul pugui ser un espai polivalent, ideal per fer-hi una pausa, dedicar-hi una zona de pòsters, muntar-hi estands, fer-hi tallers de treball o trobades professionals.\nTercera planta: 1.061m2, 3.6m d'altura i capacitat per a 550 persones en banquet i fins a 1.160 en còctel.


Inici > Activitats amb Secundària > Tallers i Activitats > Informàtica i multimèdia\nInstal·lació i configuració d'un gestor de continguts de portals web. La instal·lació es realitza utilitzant màquines virtuals, per la qual cosa aquells estudiants que acudisquen amb un pendrive podran portar-se el gestor i usar-ho en els seus propis ordinadors.\nEn aquest taller s'aborden els conceptes necessaris per al desenvolupament d'un xicotet joc tridimensional. El taller comença amb una breu introducció teòrica on s'introdueixen els conceptes de món virtual, càmeres, geometria, il·luminació i comportament físic. I continua amb la realització pràctica d'un minijoc, usant programari específic per al desenvolupament de videojocs i aplicacions 3D.\nQuè és i com podem crear continguts de realitat augmentada? En aquest taller pretenem familiaritzar als alumnes amb aquesta tecnologia, cada dia més present en les nostres vides. Per a açò, revisarem en què consisteix la realitat augmentada, quins elements es necessiten per a visualitzar objectes virtuals, quins dispositius s'utilitzen i, tot açò, mentre realitzem el nostre propi exemple.\nTALLER D'INTRODUCCIÓ A LA PROGRAMACIÓ DE DISPOSITIUS MÒBILS AMB APP INVENTOR\nEn aquest taller es presenta l'aplicació en el núvol App Inventor, desenvolupada en el MIT, com a eina d'introducció a la programació per a principiants. Mitjançant un entorn gràfic basat en blocs funcionals, els participants en el taller aprenen els principis bàsics de la programació i l'algorítmica sense que necessiten tenir coneixements previs de cap llenguatge. Al final de la sessió, els participants hauran sigut capaços de desenvolupar una petita aplicació que podran executar en el seu propi dispositiu mòbil Android.\nTotes les eines emprades en el taller són gratuïtes.\nCOORDINADORA: Inmaculada Coma Tatay


L’OMIC de la Llagosta va gestionar 209 consultes i queixes durant el 2014 | Setdies.cat\nL’OMIC de la Llagosta va gestionar 209 consultes i queixes durant el 2014\nTags: La Llagosta, OMIC\nL’Oficina Municipal d’Informació al Consumidor (OMIC) va gestionar un total de 209 reclamacions i consultes durant l’any 2014. Gairebé un 47% d’aquestes queixes van tenir relació amb el sector de la telefonia mòbil, mentre que un 18% van ser sobre subministraments bàsics com l’electricitat i el gas.\nUn 9% de les reclamacions van ser sobre productes i serveis bancaris, i poc més d’un 8% es van centrar sobre l’activitat comercial de grans superfícies, comerç especialitzat i petit comerç. Només un 4% de les consultes ateses per l’OMIC de la Llagosta van acabar en denúncia davant de l’Agència Catalana del Consum i poc més d’un 3% estan pendents d’arbitratge a la Junta de Consum de Catalunya.\nDurant l’any passat, des de l’OMIC de la Llagosta es van gestionar 120 reclamacions, de les quals un 59% han estat estimades favorablement. Les reclamacions ateses han permès el retorn als consumidors de 12.219,05 euros.\nL’OMIC és un servei gratuït per a la ciutadania de la Llagosta que es troba a la planta baixa de l’edifici de l’Ajuntament. Per a qualsevol consulta, cal sol·licitar visita de forma prèvia.\nLa publicació de les dades de les gestions realitzades per l’OMIC durant el 2014 coincideix amb la celebració diumenge, 15 de març, del Dia Mundial del Consum.


El president del grup i alguns periodistes estaven citats aquest dijous, però la vista s'ha ajornat\nFamília Franco a la primera comunió de Francis Franco al Palacio del Prado HERMES PATO / EFE\nBarcelonaLa titular del jutjat d'instrucció número 39 de Madrid investiga el grup Mediaset i una desena de periodistes per un delicte d'injúries i calúmnies amb publicitat contra la família de Francisco Franco. Segons va revelar el diari Público, la jutge havia citat a declarar tots els investigats (inclòs el president de Mediaset, Alejandro Echevarría, com a representant legal de la companyia) aquest dijous al matí, però a última hora la vista ha quedat ajornada sine die.\nL'origen del cas és el reportatge La herencia de los Franco, emès dins del programa de Cuatro En el punto de mira el 23 juliol del 2018, en prime time. Segons els nets del dictador, l'emissió tenia "un clar contingut difamatori i de desprestigi" i incloïa "afirmacions pròpies i de tercers que en cap moment s'ajusten a la veritat", i per això es van querellar contra Mediaset, els responsables del programa i alguns dels testimonis que hi apareixien.\nEn un primer moment la justícia no va admetre la querella, perquè no hi veia indicis de cap delicte d'injúries, però els Franco van apel·lar davant de l'Audiència Provincial de Madrid, que els va donar la raó i va ordenar investigar els fets.\ntelevisió Mediaset Cuatro llibertat d'expressió Francisco Franco


No obstant això, la xifra és encara un 37,7% inferior en comparació al juliol de 2019, abans de l’esclat de la crisi de la covid-19. La davallada es deu al comportament del turisme internacional. Durant aquest juliol, Catalunya va rebre 594.561 visitants procedents de l’estranger, més del doble respecte a l’any passat, però un 63% menys en comparació al 2019. El turisme nacional, en canvi, ja supera els nivells previs a la pandèmia. Fins a 923.436 ciutadans espanyols van visitar Catalunya aquest juliol, un 83% més en termes interanuals i un 12% més respecte al 2019.\nPel que fa a les pernoctacions, la tendència és la mateixa. Segons l’Enquesta d’ocupació hotelera, publicada aquest dimarts per l’Institut Nacional d’Estadística (INE), a Catalunya es van registrar més de 4,1 milions de pernoctacions durant el mes de juliol, més del doble respecte a l’exercici anterior, però gairebé la meitat en comparació als mesos previs a la pandèmia (-49,6%). Si bé les pernoctacions de turistes estrangers van reduir-se –entre aquest juliol i el mateix mes de 2019 van caure un 69%–, les pernoctacions de turistes espanyols van incrementar-se un 10% respecte als nivells precrisi.\nEl conjunt de l’Estat espanyol va rebre més de 8,5 milions de turistes, gairebé el doble en termes interanuals –l’any passat van arribar 4,4 milions de visitants–, però un 29,4% menys respecte al juliol de 2019. La davallada també es deu al comportament del turisme internacional, que es va reduir un 56,6% en comparació al 2019. El nombre de turistes procedents d’altres punts de l’Estat, en canvi, es va situar en els 5,7 milions, un 1,8% més en comparació al juliol de 2019.\nQuant a les pernoctacions durant el setè mes de l’any, al conjunt de l’Estat se’n van registrar 26,4 milions, més del doble en termes interanuals –se’n van produir 11,7 milions el juliol de l’any passat–, però un 38,9% menys respecte als mesos prepandèmia.


Akis - Ruralcat\nAKIS - Sistemes de Coneixement i Innovació agrícoles\nLa nostra societat evoluciona constantment i amb ella també les formes de comunicar-se, aprendre, intercanviar coneixements,... El sector agroalimentari no és una excepció.\nFins ara ha existit una feble connexió entre el món productiu i el món de la recerca. Però les noves experiències ens mostren que actualment per aconseguir mantenir explotacions productives, competitives i sostenibles cal que totes les persones involucrades en la producció agroalimentària, l'assessorament, la recerca, la formació i l'educació s'adaptin als nous temps.\nPer això apareix a nivell europeu el concepte de Sistemes de coneixement i innovació agraris (conegut com a AKIS, per les sigles en anglès), que engloba tot el sistema d’intercanvi de coneixement: com les persones i les organitzacions interactuen i cooperen per facilitar l’aprenentatge mutu, generar, compartir i traduir a la pràctica informació i coneixements relacionats amb l’agricultura.\nEls AKIS contemplen múltiples actors públics i privats relacionats amb el sector agroalimentari: productors, assessors, universitats, centres de recerca, centres tecnològics, centres formatius, empreses de productes i serveis, indústries agroalimentàries, administracions públiques,...\nUn AKIS per ser efectiu ha de posar les empreses agroalimentàries en el centre i, a través d'un enfocament multiactor i interactiu que potenciï la co-creació, la innovació, la digitalització i l'intercanvi de coneixement, millorar els fluxos de coneixement per consolidar una agricultura més competitiva, intel·ligent i sostenible.\nEls AKIS han de jugar un paper molt important dins del la PAC 2021-2027, com es demostra en haver estat inclosos dins de l’Objectiu Transversal de la PAC i dels Plans Estratègics de la PAC.\nPer a més informació sobre els AKIS consulteu:


Àlex Arenas lamenta que les autoritats no hagin respost a temps a les advertències dels científics\nEl científic remarca el paper de les matemàtiques en la gestió de la Covid-19 en la lliçó inaugural del curs de la URV\ndivendres, 16 d’octubre 2020 - 14:46h\nEl catedràtic del Departament d’Enginyeria Informàtica i Matemàtiques de la Universitat Rovira i Virgili (URV), Àlex Arenas, ha estat l'encarregat de pronunciar la lliçó inaugural del curs acadèmic 2020-2021 de la universitat tarragonina. Arenas ha remarcat el paper de les matemàtiques i la física en la gestió de la Covid-19 i ha explicat com des del seu equip han adaptat els models existents d'anàlisis de pandèmies a la situació actual causada per la Covid-19 a l'Estat des del mes de gener. El científic ha defensat que els seus models han predit amb força exactitud l'evolució del virus i ha lamentat que les autoritats no van respondre a temps a les advertències dels científics quan el coronavirus va arribar.\nArenas ha detallat el funcionament del número de reproducció bàsic de les pandèmies, conegut com a 'R' i que s'utilitza per quantificar la capacitat de contagi de la malaltia en una població. El catedràtic ha emfatitzat que els epidemiòlegs treballen amb «models compartimentals», en els quals «s'estratifica el procés de la infecció en diferents fases». Tot i això, les característiques de la Covid-19 van fer que des del primer moment els experts s'adonessin que necessitaven un model «més complex que el que tenim fins ara». En aquest sentit, el fet que hi hagi infectats asimptomàtics «ha complicat extraordinàriament el problema».\nEn totes les variables que analitzaven també hi van haver d'incloure la mobilitat, així com van necessitar dividir el model per edats, ja que es va descobrir que «l'afectació del virus era diferent en nens, adults i gent gran».\nAmb tots els elements a la mà, Arenas ha recordat que des del febrer van «alertar les autoritats sanitàries». «I a partir d'aquí és quan vam detectar les diferències entre polítics i científics. Cap de les autoritats va respondre a temps a les advertències, i quan es va complicar molt es van adonar que havien d'escoltar els científics», ha lamentat. Amb tot, ha assegurat que al març es va actuar dues setmanes tard a l'hora de decretar el confinament total de la població.\nL'altre gran error polític assenyalat per Arenas va arribar al juny. «Teníem un pla de desescalada que estava molt ben fet, amb terminis ben indicats i els períodes delimitats. Però Barcelona i Madrid es van saltar els períodes de dues setmanes per motius econòmics, i això va portar els problemes dels rebrots de l'estiu», ha etzibat. També aleshores va intentar que des del Departament de Salut es posessin més rastrejadors, per ser proactius en la recerca de les cadenes de contacte, però ha afirmat que «durant mesos» no el van escoltar. «Per això estem en la fase que estem», ha dit.\nLa rectora de la URV, María José Figueras, ha remarcat en el seu discurs l'esforç fet per la universitat per adaptar-se a la virtualitat. «Ha estat un procés fet amb un temps rècord», ha valorat positivament. Tot i això, ha reclamat un millor finançament per a les universitats públiques catalanes. «El nostre pressupost representa una petita fracció del que tenen universitats similars amb les quals compartim posició en els rànquings internacionals», ha manifestat. Figueras també ha destacat el paper de la URV en la lluita contra la covid des de diferents vessants, com la recerca i el coneixement que genera.\nEn l'acte també hi han intervingut de manera telemàtica el conseller en funcions d'Empresa i Coneixement, Ramon Tremosa, i l'alcalde de Tarragona, Pau Ricomà. El primer ha destacat la URV com un centre de referència territorial per vertebrar el Camp de Tarragona i el sud de Catalunya. «La URV és un model d'èxit com demostren els rànquings internacionals», ha emfatitzat; i a la vegada ha posat de relleu que «el 95% dels estudiants de Catalunya estudien en el 5% de les millors universitats del món».\nPer la seva banda, Ricomà, ha posat de manifest que en el context actual com a societat es troben a faltar «els recursos que haurien d'haver anat a investigació i recerca» en els darrers anys i ha instat a treballar «amb projectes de transformació». En la mateixa línia s'ha expressat el vicepresident del Consell Social de la URV, Josep Enric Carreres, que ha sostingut que «l'infrafinançament en sanitat i educació pública del país ja és una realitat comprovada».\n"Agenda: L'oferta cultural del Port de Tarragona per aquest cap de setmana" "Llista actualitzada 16/10: Les escoles de TGN amb grups confinats i positius de Covid"\nPau Ricomà Universitat Rovira i Virgili Govern català Conselleria de Salut Conselleria d'Economia salut Coronavirus


El Barça Regal es diverteix contra els Dallas Mavericks (99-85)\nA banda del triomf, la millor notícia pels catalans ha estat el retorn al màxim nivell de Joan Carles Navarro, que ha acabat l'amistós amb 19 punts\nJuan Carlos Navarro intenta evitar que Dominique Jones anoti en l'amistós entre els Dallas Mavericks i el Barça Regal JOSEP LAGO / AFP\nBarcelonaEl Barça Regal ha recuperat el somriure aquest dimarts al Palau Sant Jordi després de superar els Dallas Mavericks per 99-85. El partit, que està dins de la gira que diversos equips NBA fan per Europa, ha servit perquè els de Xavi Pascual es retrobessin amb el triomf després de perdre en dues ocasions a la Lliga.\nL'amistós s'ha disputat amb les regles NBA. Els quarts disputats han estat de 12 minuts i els jugadors, en comptes de cinc, han pogut fer fins a sis faltes. A més, els equips han pogut demanar fins a set temps morts i el partit s'ha allargat més enllà de les dues hores i mitja. La mala notícia pels espectadors ha estat la baixa d'última hora de Dirk Nowitzki, amb molèsties.\nEl matx ha estat igualat en els darrers minuts, quan els Mavericks han retallat distàncies, i en el primer temps, en què el Barça ha estat superior però tan sols ha pogut marxar al descans amb dos punts d'avantatge (42-40). La clau del partit, però, ha estat en el tercer període.\nUn parcial de 32-16 per part dels blaugranes ha obert una escletxa de divuit punts, 74-56, que ha deixat tocats els Mavs, que no han pogut aturar la societat Jasikevicius-Jawai al pal baix i tampoc les accions individuals i de contraatac de Huertas i Mickeal.\nEn el darrer quart Rick Carlisle ha decidit canviar el plantejament del partit i els seus homes han sortit molt agressius els darrers dotze minuts. Han començat a robar pilotes i a crear dubtes als bases blaugranes i això s'ha traduït en un parcial de 9-21 en set minuts de joc (85-77).\nTot i que ha semblat que els texans podien capgirar el marcador, el Barça ha tingut el cap fred i ha seguit buscant la millor opció en atac. El partit ha quedat sentenciat amb dos triples de Navarro a falta de minut i mig per acabar (97-85).\nBarça Regal Dallas Mavericks


Raimon Ribera - I si els meus crits s'ofegaren... | Mésdemil\nRaimon Ribera - I si els meus crits s'ofegaren...\nby Raimon Ribera\nDescàrrega d'un tema del CD que acompanya al poemari, en alta qualitat. Inclou portada. La descarrega és debades si fas click en "Buy Now" i introdueixes "0€" en "Name your Price", encara que si vols col·laborar amb el grup, una quantitat més alta estaria molt bé!\nCompra el Llibre-CD ací!!\nRaimon Ribera - Ulls com estels 00:28\n“I si els meus crits s’ofegaren...” és el títol del llibre de Raimon Ribera que s’estrena com autor novell en la publicació del seu primer poemari.\nAquest poemari recull quaranta-set poemes sota tres epígrafs que distribueixen les tres temàtiques que tracta el llibre: “Somnis”, la part més íntima i personal, on s’observen les inquietuds, experiències i sentiments de l’autor; “Raciocinis”, on es troben els poemes més transcendentals, un espai de reflexió, un mirall on fa una visió retrospectiva d'ell mateix; i “Arrels” un recull d’inquietuds nacionals, socials i identitàries, i una continua referencia a Vicent Andrés Estellés, al cantautor Ovidi i a l’escriptor Joan Fuster.\n“I si els meus crits s’ofegaren...”, un crit d'alliberament en l’obscuritat que intenta trobar un bri de llum, una esquerda d’esperança. És un passeig de dos anys a través de quaranta-set poemes escrits en la soledat.\ntags: mésdemil pop raimon rock llibrecd poemari Benaguasil


Barcelona llança el gran repte esportiu “BCN es mou dins de casa” : Servei de Premsa\nBarcelona llança el gran repte esportiu “BCN es mou dins de casa”\nEs convoca la ciutadania als balcons per fer una sessió de fitnes simultània el proper diumenge 12 d’abril a les 12:00 hores amb l’objectiu de sumar el major nombre de persones, de totes les edats i en qualsevol condició física\nLa iniciativa de l’Institut Barcelona Esports s’emmarca en la campanya de promoció de l’esport ciutadà “Barcelona es mou dins de casa” on recomana a totes les persones mantenir l’hàbit de la pràctica esportiva en el seu domicili i ofereix propostes i recursos per facilitar-la\nL’Ajuntament de Barcelona, a través de l’Institut Barcelona Esports i en col·laboració amb els Centres Esportius Municipals, llança el gran repte esportiu d’una sessió de fitnes compartida i simultània als balcons i a qualsevol altre lloc de les llars de la ciutat. Es convoca la ciutadania el diumenge 12 d’abril a les 12:00 hores en una sessió de fitnes de 10 a 15 minuts de durada per assolir la fita del major nombre de persones fent exercici i ballant des de casa seva.\nLa proposta del gran repte esportiu és fer una sessió de fitnes compartida des dels balcons i o des de qualsevol lloc de cada casa convocant als veïns i veïnes de Barcelona, però també de la resta de la província de Barcelona.\nDilluns, 6 d’abril, Dia Mundial de l’Activitat Física\nEl dilluns 6 d’abril se celebra a nivell internacional el dia Mundial de l’Activitat Física, una efemèride impulsada per l’Organització Mundial de la Salut (OMS) que té com a objectiu conscienciar i informar la població sobre la necessitat d’adquirir hàbits de vida saludables, i alertar dels perills del sedentarisme.\nCoincidint amb l’efemèride, a partir del dilluns 6 d’abril, comença l’acompanyament a les persones que participaran en el repte del fines al balcó. Des de l’Institut Barcelona Esports i des de la xarxa de Centres Esportius Municipals (CEM), es dinamitzarà l’entrenament diari a través de les seves xarxes socials.\nS’ha creat una coreografia dissenyada especialment per a l’ocasió per part dels equips tècnics dels CEM i que es posa a disposició de tothom a través del canal de Youtube de BCN Esports per anar practicant fins al dia del gran repte, el diumenge 12 d’abril a les 12:00 hores. La coreografia s’ha creat amb la cançó “Ballarem”, del grup KOERS, els quals l’han cedit gratuïtament els drets d’autor\nVeure vídeo de la coreografia\nA més de les persones que surtin al balcó a fer la sessió de fitnes compartida, des de l’Institut Barcelona Esports s’anima també a aquelles persones i famílies que facin la sessió que es gravin en vídeo, i el poden enviar al correu: BCNesmoudinsdecas@gmail.com\nEl concurs de vídeos curts ≠BCNesmoudinsdecasa és una de les accions de la campanya “Barcelona es mou dins de casa”.\nS’ha convocat un concurs ciutadà de vídeos curts, de 30 segons de durada màxima, que mostrin com cada família o cada persona es mou fent esport en el seu domicili.\n– És un concurs local, adreçat fonamentalment a persones de Barcelona.\n– El Barcelona Sport Film Festival incorporarà també aquest concurs en l’actual edició, programant una sessió especial per mostrar els millors vídeos realitzats.\n– Es premiaran el dos millors vídeos ≠BCNesmoudinsdecasa amb els premis: 2 dorsals de qualsevol cursa de la ciutat, al primer premi; i 2 dorsals per a una cursa de la ciutat de 10 kilòmetres de recorregut, per al segon premi.\nPer a més informació: Barcelona.cat/esports\nDeclaracions de David Escudé


Xooof! | VARMT IGEN\n25 de febrero de 2009 - 08:48\t - Top Private\nAbans de continuar amb les meves aventures i desventures, potser cal un aclariment, en part, del silenci durant aquestes darreres setmanes. Tot té una explicació: ara fa tot just una setmana (abans la no actualització es devia a falta d'inspiració i/o ganes) em vaig despertar amb el soroll d'aigua a quarts de sis de la matinada. En sortir, em vaig trobar tota la cuina i menjador amb dos dits d'aigua, que rajaven estranyament de la part de dalt del frigorífic. En apropar-nos i obrir l'armari per damunt de la nevera (imagineu-vos l'escena: amb sabatilles, mitjons i baixos de pijama ja completament xops) descobrim la causa de tot plegat: l'autoimmolació de la nostra caldera (aka calentador d'aigua), que perdia aigua per tots els racons imaginables.\nUs podeu imaginar que el que va seguir aquest descobriment va ser el caos: vam trigar com vint minuts en pensar en tancar la clau de pas de l'aigua (i perquè ens ho va dir la teleoperadora del RACC), i tot i això, l'aigua continuava rajant. Per tant, vam haver de demanar al president de la comuntat(una hora després de l'inici de la crisi) que tallés la nostra clau de pas general. Vam haver de llençar un munt de bosses de plàstic que acumulàvem al costat de la caldera, buidar la nevera (que, no sé com, ha sobreviscut a aquest bany de glòria..) i apartar mobles, catifes, i, sobretot, recollir aigua i més aigua del pis i l'escala de l'edifici.\nAra les coses ja han tornat al seu lloc: hem canviat la caldera (tot i que a la nit següent, mentre esperàvem que ens ho reparéssim, ens vam tornar a despertar amb una rajada d'aigua, en aquest cas controlada per uns cubells de seguretat a terra) i estem esperant que el caos temporal torni a instaurar-se al pis per canviar el parquet, que ha pres una estranya forma de vida pròpia.\nA banda dels diversos mitjons mullats i les expedicions al terrat per assecar catifes, la resta ja torna a estar bé. Per sort, se n'han salvat tots els llibres i objectes propis que tenim a casa. Això sí: ara cada matí que sento un soroll estrany (aquesta matinada, per exemple, la meva veïna cridant) no puc evitar imaginar-me la cuina un altre cop inundada...\n← La nit dels Òscars


Pit i collons! - 7accents\nVictòria del Força Lleida a la pròrroga en un partidàs (87-82)\nLleida 11.03.2017 08.45 h\nGarrett Nevels forçava la pròrroga gràcies a una cistella als segons finals de l'últim quart. (Foto: Santiago&Enjuanes)\nL’Actel Força Lleida va aconseguir derrotar a la pròrroga el Club Melilla Baloncesto per un resultat final de 87-82. El duel va ser de màxima igualtat; tots dos equips van mostrar una gran intensitat, però el Barris Nord i l’equip van crear una gran comunió que va permetre que la victòria es quedés a la capital del Segrià. El jugador més valorat del partit va ser Garrett Nevels, amb 22 punts, 7 rebots i 5 assistències per un 30 de valoració.\nEl Club Melilla Baloncesto començava més viu el partit i aconseguia aprofitar els errors de l’Actel Força Lleida per anotar cistelles fàcils i aconseguir una renda de set punts (4-11) al minut 4 de joc. A poc a poc, els lleidatans entraven al partit a base de tancar bé el rebot i realitzar bones accions com un 2+1 d'Ablaye Mbaye i un triple de Leonardo Demetrio que els tornaven a enganxar als de Melilla al minut 6 de joc (10-11). Tot i que els visitants aconseguien un altre petit parcial de 0-5 gràcies al seu jugador més destacat, Marcos Suka-Umu, l’equip de Comenge se sobreposava i s’arribava amb empat (19-19) al final del primer període.\nEls de la Terra Ferma iniciaven el segon quart amb un parcial de 7-0 després d’un triple de Miquel Feliu. El Melilla no aconseguia trencar la defensa lleidatana fins al minut 12 amb una cistella d'Oliver Artega que col·locava el 26-21 en l’electrònic. A continuació era Kevin Van Wijk qui aconseguia anotar sis punts consecutius per reenganxar el seu equip en el marcador (29-27), moment en què la banqueta lleidatana demanava temps mort per frenar la reacció visitant. Melilla anotava dos triples seguits per col·locar el 32-35, però llavors Garrett Nevels responia amb un triple de més enllà de vuit metres per aixecar el Barris Nord i col·locar l’empat al descans (35-35).\nMarc Martí realitzava un tercer quart esplèndid en l’àmbit ofensiu anotant des de sota cistella o des de la distància i col·locant l’Actel Força Lleida cinc punts per sobre al minut 22 de partit (42-37). El Melilla començava a trobar més facilitats per llençar des de la línia de triple, i això ho aprofitava Pedro Rivero per anotar onze punts (tres triples) en els últims tres minuts del tercer període i obrir una petita escletxa favorable als visitants (53-57) abans d’entrar a l’últim quart.\nNovament, Rivero anotava des de la línia de 6,75 per estrenar el marcador a l’últim quart i a continuació era Alfredo Joseph Ott qui anotava una cistella de dos per col·locar un avantatge visitant de set punts al minut 31 de partit (55-62). Llavors apareixien Juampi Sutina i José Simeón per mantenir vius els lleidatans quan corria el minut 34 de joc. S’entrava als últims tres minuts amb empat (68-68) i, després d’una sèrie d’imprecisions per part de tots dos conjunts, Pedro Rivero i Marcos Suka-Umu aprofitaven per obrir una escletxa de cinc punts (68-73) quan restaven 1:21 per al final. Però els lleidatans no tiraven la tovallola i, primer, Mbaye picava una pilota des de sota l’anella per retallar dos punts la renta i, posteriorment, Leonardo Demetrio aconseguia anotar un triple importantíssim que empatava el partit (73-73) quan només restaven 31 segons de partit. Rivero era objecte de falta i anotava els dos tirs lliures per col·locar el 73-75 en l’electrònic amb 23 segons per disputar. Comenge demanava temps mort i la responsabilitat queia a les mans de Nevels, el qual aprofitava un bloqueig de Demetrio per penetrar fins a cistella i deixar una bomba a taulell que empatava el partit i l'enviava a la pròrroga amb 75-75.\nA la pròrroga era el conjunt lleidatà qui es mostrava més serè, concentrat en defensa i solvent en atac; en canvi, el Melilla donava símptomes de precipitació i desencert, però el marcador entrava igualat a l’últim minut del període extra (83-81). La pilota reposava a les mans de Suka-Umu, el qual es jugava un triple que errava, i en l’acció seguent Garrett Nevels el castigava anotant un triple que donava mig partit a l’Actel Força Lleida, ja que col·locava el 86-81 quan només restaven 21 segons de partit. Tot i que Melilla ho va intentar fins al final, els lleidatans no van deixar marge a la sorpresa i van poder dedicar la quinzena victòria de la temporada (87-82) a una afició entregada a l’equip.


La directora de la Càtedra a la UV dóna suport al projecte ‘Ometepe-Nicaragua’ en Nicaragua – Càtedra de Nova Transició Verda\nLa directora de la Càtedra a la UV dóna suport al projecte ‘Ometepe-Nicaragua’ en Nicaragua\nPàgina inicial/La directora de la Càtedra a la UV dóna suport al projecte ‘Ometepe-Nicaragua’ en Nicaragua\nLa directora de la Càtedra de Nova Transició Verda a la Universitat de València, Aurora Pedro, està formant a població indígena de Nicaragua. El motiu és el projecte de cooperació que finança el Vicerectorat de Cooperació i Sostenibilitat de la UV Ometepe-Nicaragua.\nEl projecte té com a finalitat ajudar a la cooperativa Biometepe a dissenyar producte turístic al voltant de la protecció de l’au nuca amarilla, en perill d’extinció. L’au viu en un espai molt concret de l’Illa Ometepe, la Peña Inculta, i estudien els costums, migracions dintre del territori i causes de la reducció de la població de l’au.\nAurora Pedro, junt la professora Lisseth Castro de la UNAN-Managua, han impartit un curs en l’illa, en la població d’Altagracia. Allí han ajudat a enfocar el problema i a donar propostes perquè la comunitat indígena Urbaite-Las Pilas tinga eines per a poder posar en marxa iniciatives turístiques que generen feina i protegisquen l’au al mateix temps.\nAhpues2022-05-30T14:51:48+00:0030 de maig de 2022|Categories: UV|Tags: Aurora Pedro, turisme|


Artur Ramon: "No recordo si vaig conèixer abans l'escultor o l'obra"\nArtur Ramon: "No puc recordar si vaig conèixer abans l'escultor o l'obra"\nGlossa llegida per Artur Ramon amb motiu de l'entrega de la Medalla d'Or de la Ciutat a Josep Maria Subirachs\nDimarts, 08/04/2014 | Actualitzada 26/05/2017 - 12:06\nExcel•lentíssim senyor Xavier Trias, alcalde de Barcelona, il•lustríssim senyor Jaume Ciurana, regidor de Cultura de l’Ajuntament de Barcelona, familiars i amics de Subirachs, senyores i senyors:\nNo puc recordar si vaig conèixer abans l’escultor o l’obra. En tot cas la primera imatge que associo al nom de Subirachs és el monument a Monturiol a la Diagonal. Llavors vivíem molt a prop, i jo quedava embadalit en contemplar amb ulls de nen la forma precisa del submarí subjectada en la forma abstracta del formigó, treballat com un jeroglífic egipci. Talment semblava la pedra de Rosetta penetrada per l’artefacte de coure de l’inventor. M’hauria agradat, llavors, emportar-me l’objecte a casa i somniar, com Jules Verne, en les vint mil llegües d’un viatge submarí.\nEls mateixos anys el meu pare em portava a l’Estudi Regomir, un palauet gòtic al carrer del mateix nom, on hi havia les escultures de Subirachs i on ens esperava el director de l’espai, el sempre eficaç Jordi Umbert. Mentre ells parlaven de les seves coses, m’entretenia acariciant la pell freda del marbre i repassava les formes d’aquelles escultures, dibuixos i pintures que vaig estimar des de nen. Aviat vaig conèixer l’artista i em va semblar un home de mirada molt viva, inquiet, tremendament actiu, que parlava un català de dicció perfecta—inusual en moltes persones de la seva generació—, dibuixant el gest amb les mans.\nDuia els cabells de plata llargs i ulleres quadrades de pasta negra. Acostumava a vestir de pana i es cobria el coll amb un mocador: la viva imatge d’un artista contemporani. Contràriament a la invisibilitat que els nens acostumen a tenir per part de la gent gran, i més quan es tracta de persones importants com els artistes, Subirachs sempre es va fixar amb mi amb un interès sincer, gens impostat, actitud que passat el temps sempre va mantenir. Tot i la distància dels anys, des del primer moment vaig saber que sintonitzàvem i que l’artista em volia fer partícip del seu món.\nM’agradava visitar-lo a la seva casa–taller de l’Arrabassada i quedava fascinat per les obres que anava realitzant, entre els esbossos, els dibuixos i els llibres que tot ho omplien, i un crani humà que li servia de model, col•locats obre un prestatge al costat d’un rellotge de sorra: una vanitas contemporània. Tenia el costum de dedicar-me els seus darrers catàlegs. Subirachs és l’artista més generós que he conegut mai.\nL'ART ÉS L'EROTISME DE LA HISTÒRIA\nLa seva obra forma part del meu imaginari perquè sempre ha estat present en la meva vida. Ja en entrar a casa em rebia l’escultura totèmica Policromia, de 1961 (una creu vermella subjectada per falques de fusta). I mentre m’asseia a taula veia el Díptic de 1974, un fris de bronze i una taula pintada que representava el bust d’una dona sense rostre. Després vaig entendre allò que deia Subirachs que l’art és l’erotisme de la història.\nAvui, passats més de trenta anys, Subirachs segueix a casa meva a través de les seves obres, compartint la meva vida. Especialment quan gaudeixo de la peça informalista Espirals de 1961, que tan generosament ens va regalar com a present de noces i que ocupa un lloc destacat al nostre refugi de Viladrau. De la mateixa època és una de les primeres obres abstractes que es van instal•lar en sòl públic de Barcelona, Evocació marinera, a la Barceloneta.\nSubirachs ha estat tan present a casa meva com en la meva ciutat. La seva obra en espais públics és múltiple i variada. No hi ha cap altre artista més present a Barcelona. Sense comptar les més de cent escultures que formen part de la façana de la Passió de la Sagrada Família, Subirachs té setanta obres situades en diversos indrets de la ciutat, tot tractant amb el màxim rigor formal i conceptual des d’un passamà a una façana, des d’un plafó d’un monument commemoratiu a la barana d’un pàrquing al centre de la ciutat.\nRecordem algunes obres seves per ordre cronològic: Forma 212 (1957) que es troba a l’entrada les llars Mundet al passeig de la Vall d’Hebron. Aprofito aquesta ocasió —prometo que és l’única petició que porto avui— per demanar a l’alcalde que, continuant aquest reconeixement a l’artista, l’obra pugui reconquerir el seu espai sempre ocupat per senyalitzacions i a l’estiu per paradetes de gelats. El fris de les Taules de la Llei a la Facultat de Dret (1959); el mur de formigó de l’edifici Tele∣eXpres del carrer Aragó (1966); el fris Barcelona de l’edifici nou de l’Ajuntament, a la Plaça Sant Miquel (1969); Homenatge a Barcelona a la plaça del Mirador de l’alcalde al parc de Montjuic; Diagonal (1969), formigó policromat, al metro de Barcelona; els relleus Comunicació i Computació a la cantonada de Francesc Macià (1971); la Porta de Sant Jordi al Palau del Lloctinent (1975), Matèria-Forma, pedra travertí, a la planta baixa d’aquesta casa i el monument a Francesc Macià a la Plaça de Catalunya (1991), entre tantes altres.\nTambé cal destacar les plaques situades a les cases on van viure els poetes Salvador Espriu i Josep M.López Picó i la casa on va néixer el filòsof Francesc Pujols, distintius que emmirallen, civilitzadament, la nostra ciutat amb París. I finalment, voldria citar una obra emblemàtica pel què simbolitza: 'La Resistència', relleu que hi ha en un mur del Parlament de Catalunya encarregat per l’associació catalana d’expressos polítics. La memòria de totes aquestes obres queda perfectament recollida en el llibre 'Subirachs a Catalunya'. Obra en espais públics, a cura de Judit Subirachs.\nPASSIÓ PER TREBALLAR\nLa culminació de la presència pública de Subirachs a Barcelona és el treball escultòric de la façana de la Passió de la Sagrada Família,on l’artista ha treballat durant més de vint anys, dialogant amb l’arquitectura de Gaudí. Recordo les visites al seu petit estudi–casa sota el monument, i la seva passió per treballar i aconseguir el gran desafiament que s’havia proposat. Vam tenir moltes xerrades entorn d’aquell encàrrec i poc a poc vaig veure com les seves idees, sorgides en el paper, prenien forma en l’escultura. Subirachs es va dedicar en cos i ànima a una obra titànica que encara no ha estat merescudament valorada pels prejudicis i la miopia en la manca de perspectiva. El temps, l’únic jutge en l’art,tindrà l’última paraula.\nEn aquesta glossa a Subirachs no vull oblidar-me d’algunes persones que l’han acompanyat en la seva carrera. Primerament, Cecília Burgaya, la seva dona i mare dels seus tres fills -Roger, Judit i Daniel- que va creure en ell i la seva obra des dels inicis. El meu pare, Artur Ramon i Picas, que va tenir la intuïció d’entendre que la seva obra era contundent i sòlida, hi va apostar sense deixar de creure-hi mai. En aquesta aposta també és important la figura de Jordi Umbert, perquè es dedicà amb rigor i passió a difondre i comercialitzar la seva obra no monumental, a casa nostra i a fora —és llegendària la seva participació en les primeres edicions de la fira de Basilea—, i alhora va connectar Subirachs amb intel•lectuals com Maria Aurèlia Capmany, Salvador Espriu, Alexis Eudald-Solà i Joan Ginjoan entre d’altres, que van saber fonamentar l’estètica subirachiana amb arguments poderosos.\nUna tasca continuada amb dedicació fins avui dia per Maria Teresa Jover al capdavant de l’Estudi Regomir. També cal reconèixer la tasca d’altres galeristes com Miquel i Joan Gaspar i René Métras que van creure en Subirachs en els anys 60 i 70. Per acabar vull recordar que el primer escrit meu que vaig veure publicat va ser un text de presentació per a la mostra dedicada a Subirachs als jardins Millesgården d’Estocolm. Corria l’any 1988 i jo tenia només vint-i-un anys.\nEm va fer una il•lusió extraordinària veure les meves paraules impreses i traduïdes al suec, i sé que Subirachs va ser feliç donant-me aquella oportunitat. Feliç i generós: Subirachs. Des de llavors hem compartit moltes dèries: el món laberíntic de Piranesi, el cinema, la literatura, la cultura en una paraula. I davant dels seus ulls sempre m’he fet visible, sempre m’ha tractat amb més consideració de la que mereixia. A diferència de molts artistes i escriptors que només parlen d’ells mateixos, acusant un jo que portat a l’extrem és excessiu, quasi pornogràfic, paradoxalment Subirachs sempre em preguntava com m’anaven les coses, què llegia, què escrivia, què feia. Entenguin aquesta glossa com una modesta manera de retornar-li una petitíssima part d’allò que ell m’ha donat, ens ha donat. Moltes gràcies.\nTemes: Josep Maria Subirachs


Parròquia de Sant Martí - ARENYS DE MUNT (CATALUNYA)\nEsglésia aixecada entre el 1514 i el 1540 en estil gòtic tardà. Consta d'una nau central i una de lateral a la dreta cobertes amb voltes ogivals simples i capçades per un absis poligonal; té transsepte cobert també amb una volta de creueria; els nervis i muntants són de pedra granítica gris en contrast amb els murs interiors pintats de blanc. Per l'exterior, els seus murs són de paredat. El frontis el té arrebossat i esgrafiat simulant carreus regulars; a les cantoneres hi té carreus de granit gris. Un portal rectangular està recobert per unes motllures en arc de mig punt i amb un bordó en gòtic flamejant; deixen el timpà amb relleus. Una rosassa motllurada es troba a mitja alçada i, per coronament, una cornisa convexa al centre i mixtilínia als laterals.\nArquitecte: mestre d'obres Pau Mateu.\nGuarda un retaule de fusta gòtico-renaixentista a l'altar major del 1543-46 del pintor Pere Sarafí (1505-1567) amb la col·laboració de l'escultor Jean de Tours. A la portalada hi té unes escultures de Sant Miquel de Jaume Safont (1541) i el grup de Sant Martí al timpà de Jean de Tours (1542) mutilat el 1936 i avui refet. D'aquest mateix escultor, a l'interior de l'església, se'n conserven dues escultures més. Una bonica pica baptismal gòtico-renaixentista es troba entrant a l'esquerra.\nCampanar renaixentista auster aixecat entre el 1514 i el 1518. Té planta rectangular (5'76 x 5'95 m) i està coronat per un terrat amb barana de carreus i unes petites figures als angles; unes esferes del rellotge es troben sota terrat visibles a les quatre cares. L'estructura metàl·lica, sobre terrat, amb campanes horàries no s'ha tingut en compte en mesurar l'alçada. Els seus murs són de maçoneria amb carreus a les cantoneres; un esgrafiat a la façana de llevant fa joc amb el frontis. La cel·la queda oberta amb una finestra d'arc de mig punt a les cares de llevant i ponent i dues a les altres; té una fina motllura al dessota no visible al frontis i una finestra rectangular excèntrica a mitja alçada a la cara frontal.\nSituació: al damunt de l'ala dreta del temple fent angle al nord-est del frontis encarat més o menys a llevant.\nAlçada: 23'50 metres.\nARENYS DE MUNT: Campanes, campaners i tocs


G GA 1 Col·laborador/a 56 Visites Bústia de suggeriments\ngàdids m pl ICT Família de peixos de l’ordre dels gadiformes. El cos és, generalment, allargat i es troba recobert de petites escates ciloidees que li cauen fàcilment. El seu cap és gros i algunes espècies tenen barbes sensorials al mentó, molt útils per detectar el menjar. Els radis de les aletes solen ser tous. Presenten d’una a tres aletes dorsals. La majoria són demersals i tenen costums gregaris. Els òrgans sexuals estan molt ben diferenciats. Ponen un gran nombre d’ous (de 500.000 a cinc milions) pelàgics. Mengen crustacis, mol·luscos, cucs, peixos i equinoderms. Les espècies més grosses s’alimenten exclusivament d’altres peixos. Són caçadors actius. Aquest grup té molta importància econòmica ja que les diferents espècies poden consumir-se fresques, congelades, sequess o salades. Alguns dels principals representants d’aquest grup són el lluç (Merluccius merluccius) i el bacallà (Gadus morrhua). [VPS]


Israel paga més per les vacunes i permet a Pfizer accedir a les dades del pacient\nD'aquesta manera obté les vacunes puntualment i ja és el primer país del món en la campanya de vacunació\nRedacció 27/01/2021 - 19.04\nIsrael, a diferència de la Unió Europea, no té problemes de falta de vacunes. S'ha assegurat tenir-ne pagant-les molt cares i ja és el país del món que va més avançat en la campanya de vacunació.\nEl conflicte que s'ha originat és ètic, pel contracte entre el govern i Pfizer-BioNTech, perquè permet accedir a les dades dels pacients.\nNetanyahu ha firmat un acord en què la farmacèutica garanteix la distribució a canvi que se la informi sobre l'evolució dels malalts.\nIsrael assegura que cedeix només dades epidemiològiques generals, però als experts no els convenç que una informació tan bàsica, i en bona part ja pública, sigui la contrapartida real. Hadas Ziv, cap de política i ètica de Metges pels Drets Humans a Israel, assegura que moltes parts i pàgines del contracte "estan ratllades".\n"No saps què ens amaguen. Estem malmeten, de veritat, la confiança pública. No és gens transparent", afirma. I es pregunta: "Si la farmacèutica pot obtenir informació que qualsevol podria obtenir, per què Pfizer va estar d'acord a donar la vacuna primer a Israel?"\nIsrael ja està vacunant els adolescents (Reuters / Ronen Zvulun)\nEl govern defensa que la informació dels pacients transferida serà sempre anònima. Però grups de defensa dels drets digitals alerten que podrien deixar de ser-ho amb programes avançats de tractament de dades i, a banda, coincideixen que no haver consultat abans els ciutadans no és ètic ni legal.\n"Cada pacient hauria de tenir la possibilitat de negar-se a compartir la seva informació", diu Hadas Ziv. "És el meu cos el que vacunen i jo hauria de permetre que tinguin les dades, les utilitzin o el que sigui. I, en tot cas, que sigui per a la recerca, per a la ciència, no per a un ús privat."\nQualifiquen de fracàs moral que molts països rics estiguin pagant les vacunes més cares per assegurar-se'n prou dosis. En el cas d'Israel seria entre 30 i 40 euros per unitat. Més del doble del que estaria pagant la Unió Europea.\nA tot el món s'han administrat un total de 68,4 milions de dosis de la vacuna per combatre la Covid-19 i Israel lidera la cursa en la immunització de la seva població amb gairebé 45 dosis per cada 100 persones.\nA Israel el segueixen els Emirats Àrabs (26), les Seychelles (18,7), el Regne Unit (10,4), Bahrain (8,5) i els Estats Units (6,9).\nEspanya, cinquè país de la UE\nUn mes després de l'inici de la vacunació a la UE, la campanya avança a ritmes diferents en els estats membres. Espanya és el cinquè país de la UE que més ha vacunat i el tretzè a escala mundial, segons les darreres dades d'Our World in Data.\nA Espanya ja s'han administrat 2,6 dosis per cada 100 habitants. A la UE lideren la cursa Malta (4,5), Dinamarca (3,6), Irlanda (2,9) i Eslovènia (2,7), mentre que els que van més lents són Bulgària (0,4), els Països Baixos (0,8) i Letònia (1).\nA Espanya, l'objectiu és immunitzar 2,3 milions de persones en 12 setmanes, amb prioritat per a la gent gran i el personal sanitari.\nRetards en la vacunació a Catalunya\nA Catalunya, el pla de vacunació no va com havia d'anar. Els retards de les farmacèutiques en els enviaments de les vacunes hipotequen els plans que havia fet el govern.\nAixò passa en un moment d'expansió de la variant britànica, que, segons el Departament de Salut, a mitjans de març serà la variant dominant del coronavirus que circuli per Catalunya, amb el risc d'increment de casos que això pot comportar.\nLa farmacèutica Pfizer ha enviat 40.000 dosis menys de les previstes, al·legant motius de reestructuració a la seva planta de producció.\nPer la seva banda, Moderna no ha enviat aquesta setmana les 8.000 dosis que tocaven. I per si no n'hi hagués prou amb això, la vacuna que ha d'aprovar aquest divendres l'Agència Europea de Medicaments, la d'Oxford AstraZeneca, ja ha advertit que haurà de retallar en un 60 per cent les dosis que havia de distribuir aquest trimestre a la Unió Europea.\nA Catalunya l'efecte immediat d'aquest alentiment en la distribució de les vacunes és que 10.000 persones que aquesta setmana havien de rebre la segona dosi es quedaran de moment sense vacunar.\nHauran d'esperar uns dies més, però es confia que quan se la puguin posar encara estaran dins del marge -de 21 a 42 dies- que hi pot haver entre la primera i la segona dosi.\nVacunes Coronavirus Covid-19 Israel\nIsrael: vacunes a canvi de diners... i dades sanitàries?


Publicat el 20/11/2018 a les 21:01 per agendaconcerts\nFotografia: Carl Cox (cortesia servei premsa A Summer Story)\nEl festival de música electrònica A Summer Story ha confirmat per la seva edició del 2019 al seu primer cap de cartell: Carl Cox. El festival es portarà a terme el 21 i 22 de juny a La Ciudad del Rock a Arganda del Rey i ha anunciat que ampliarà el recinte en 9.000 metres quadrats.\nSegons l’organització del festival, Carl Cox ha estat l’artista més demanat pel públic del A Summer Story en les seves quatre anteriors edicions.\nCarl Cox és un reconegut Dj i productor que mescla diversos tipus de música electrònica: techno, house i tech-house però que va començar a finals dels ’80 amb l’Acid House. També un dels més cotitzats i nombrat millor Dj del món el 1997 per Dj Mag. No obstant això, l’any passat va quedar el número 53 al llistat.\nEl festival A Summer Story se celebrarà el 21 i 22 de juny a Madrid


ORDRE ARP/8/2020, de 23 de gener, per la qual es modifica l'Ordre AAM/52/2013, de 20 de març, de creació de preus públics per a la realització de serveis del Laboratori Agroalimentari. - DOGC. Diari Oficial de la Generalitat de Catalunya - Legislació - VLEX 839572111\nL'article 1.3-2 del Decret legislatiu 3/2008, de 25 de juny, pel qual s'aprova el Text refós de la Llei de taxes i preus públics de la Generalitat de Catalunya, estableix que la creació, la modificació i la derogació dels preus públics, llevat dels referits a l'ensenyament universitari que s'ha de fer per decret, s'han d'efectuar mitjançant una ordre del conseller o consellera competent pel que fa a la matèria.\nLa disposició addicional primera de la Llei 5/2012, de 20 de març, de mesures fiscals, financeres i administratives i de creació de l'impost sobre les estades en establiments turístics, faculta el Govern per establir que el Laboratori Agroalimentari adscrit al departament competent en matèria agroalimentària tingui règim d'autonomia econòmica.\nEl Decret 132/2012, de 23 d'octubre, del règim d'autonomia econòmica del Laboratori Agroalimentari estableix en l'article 2, entre els ingressos que són objecte de gestió econòmica en règim d'autonomia, els preus públics corresponents a la prestació de serveis.\nDonat que el Laboratori Agroalimentari presta uns serveis pels quals és necessari establir uns preus públics, es van regular aquests mitjançant l'Ordre AAM/52/2013, de 20 de març, de creació de preus públics per la realització de serveis del Laboratori Agroalimentari. En aquesta ordre es determinen els preus públics per la prestació de serveis del Laboratori Agroalimentari i del Panell de Tast Oficial d'Olis Verges d'Oliva de Catalunya.\nAtès el temps transcorregut des que es va publicar l'esmentada Ordre AAM/52/2013, de 20 de març, es fa necessària una actualització d'aquesta per millorar l'eficiència del sistema, establint els serveis analítics que han d'estar exempts de cobrament, inclosos els supòsits de reciprocitat per a la prestació de serveis analítics entre diferents laboratoris, i els serveis analítics de cobrament per valoració organolèptica.\nEl Laboratori Agroalimentari realitza el servei analític d'aproximadament 135 mostres l'any en règim de reciprocitat amb d'altres laboratoris. Degut a aquesta equivalència, es proposa l'exempció de cobrament entre els diferents laboratoris, per tal de facilitar aquests serveis creuats, fent més fàcil, eficaç i ràpida aquesta col·laboració. D'altra banda, per a la realització de la valoració organolèptica, és necessària l'assistència de 10 tastadors que analitzen un màxim de 12 mostres per sessió cadascun. Donada la impossibilitat de seriar aquestes anàlisis i, per...\nRESOLUCIÓ JUS/2417/2009, de 13 d'agost, per la qual, havent-ne comprovat prèviament l'adequació a la legalitat, s'inscriuen al Registre de Col·legis Professionals de la Generalitat de Catalunya els Estatuts del Consell de Col·legis d'Enginyers Tècnics Industrials de Catalunya.


L’Escola de Música Tarantel•la neix a l’octubre de 1.984.\nSom una Escola Privada Autoritzada per la Generalitat de Catalunya que reconeix l’ensenyament musical cursat a l’Escola Tarantel·la per poder fer la convalidació de crèdits a l’etapa d’educació secundària obligatòria, E.S.O.\nÉs oberta a tothom i a tot tipus de corrent estètica amb un cert interés; en ella s’intenta crear un caliu intern propi d’una escola dinàmica, moderna i amb constant evolució.\nDes de les hores ençà, l’Escola ha anat creixent, apostant sempre per un mètode d’ensenyament personalitzat, un ensenyament musical de qualitat.\nFomenta la integració dels alumnes en grups instrumentals i corals, afavorint les relacions i el treball en equip.\nLa direcció del centre està a càrrec d’en: Jordi Huguet i Arasa\nTitulat Superior en Música\nLlicenciat en Pedagogia i especialista en Organització escolar.\nEls nostres professors són titulats Superiors o amb el títol de Grau Mig del Pla 66 tal i cóm demana la normativa d’Escoles Autoritzades pel Departament d’Ensenyament de la Generalitat de Catalunya.\nTots els mestres col·laborem en la programació del curs, audicions, concerts, i activitats que puguin sorgir.\nA l’Escola de Música Tarantel•la disposem del millor material per a facilitar als nostres alumnes un aprenentatge ràpid i correcte.\nAules amb llum natural, ventilació directa a l’exterior i aire condicionat.\nAula Auditori amb Piano de Cua i capacitat per a 40 persones.\nAules preparades amb tot el material necessari pel bon funcionament de les classes.


Del 25 al 29 de novembre… 13ena edició del Zoom – Zoom Festival\nEn aquesta edició s’han inscrit un 15% més de pel·lícules respecte l’any passat, de diversos països com Rússia, Austràlia, Taiwan, Brasil, Perú, Holanda, Alemanya, França, Anglaterra i també de l’Estat Espanyol. Així doncs, el festival continua un any més amb l’ambició de dotar la programació d’una perspectiva àmplia, diversa i global.\nA part de les tvmovies nacionals i internacionals de la Secció Oficial, al llarg dels cinc dies del Zoom es podran veure els habituals i exitosos curtmetratges, així com les seccions Zoom Docs, amb documentals realitzats per a la televisió; la secció Zoom Especial; Zoom Didàctic, per a les escoles de la comarca de l’Anoia; i la secció de curtmetratges i websèries Zoom Jove, programada pels igualadins Joan Fitó i Marta Berenguer.\nA més, un any més tindran lloc les classes professionals destinades als joves, dins de la secció Zoom Class. També gaudirem de les Converses, amb grans representants del sector audiovisual actual.\nEL ZOOM TORNA A BARCELONA AMB EL II SHOWCASE DE PILOTS DE FICCIÓ\nI per segon any consecutiu el Festival Zoom es trasllada a Barcelona per continuar apostant per les websèries i el talent més jove al Showcase de Pilots de Ficció, organitzat conjuntament amb la revista online Serielizados.com. Serà una tarda de projeccions d’una selecció dels projectes més interessants de la ficció televisiva emergent.\nUna de les novetats de l’edició d’enguany del Festival Zoom és la creació del nou “Premi a la Millor Interpretació”, que s’entregarà durant la Gala de Cloenda.\nA més, el Jurat, composat per destacats professionals de diversos àmbits (directors, productors, guionistes, actors…) atorgaran un any més els Premis d’Honor, Premi Auguri Sita Murt, Premi a la Millor Sèrie Espanyola, Millor Pel·lícula, Millor Director,Millor Guió, Millor Curtmetratge, Millor Websèrie, Millor Pilot de Ficció del Showcase i Premi D.O. Catalunya.\nEl Jurat Jove del Zoom, composat per estudiants de diversos instituts d’Igualada i presidit per un professional del món audiovisual, atorgarà el Premi del Jurat Jove.\nLes principals activitats de la programació d’enguany tindran lloc al Teatre Municipal l’Ateneu, on es duran a terme els actes d’inauguració i decloenda, així com les projeccions de la secció oficial.\nEl cartell d’aquesta nova edició, creació del jove dissenyador igualadí Nil Morist, ha estat inspirat en les il·lustracions de cartells de Saul Bass, dels anys 60.La silueta del fons simbolitza la pantalla com a ésser viu amb qual interactuem i les notes de color són la ficció, les emocions i els sentiments que ens evoca.\nEl Festival Zoom s’organitza des de l’Ateneu Igualadí i compta amb el suport de l’Ajuntament d‘Igualada, la Generalitat de Catalunya, la Diputació de Barcelona i la implicació de Televisió de Catalunya, Televisió Espanyola i Atresmedia.\nQuè és? El Talent Campus de Formats de TV és una oportunitat per desenvolupar idees…\nLa revista online Serielizados i el Festival Zoom s’uneixen de nou per a organitzar la…